贈雲上人
作者：員興宗
朝代：宋

paragraphs: 君不見昔日中巖印元發，聲名宇縣何煌煌。
層冰瑩骨語秀靜，松風入齒詩清狂。
有時健筆賦巖石，天地萬象隨低昂。
儒流稽首頌舌相，徃徃謂带花木香。
自從別我無消息，江鰐無情江浪黑。
至今夾岸楓林青，歲老迷魂招不得。
古來英才多薄命，杳杳湘潭絲五色。
世間妙質便恐無，使我哀吟纏八極。
豈料嘉川餘舊遊，雲來雲來開我愁。
時吐芳鮮恣吞嚼，軟語髣髴從湯休。
勞生乾坤我已倦，飲半一嘯滄浪舟。
三峨聯子憩寂寞，下視華屋皆山丘。